# Associació d'Escriptors en Llengua Catalana

L'Associació d'Escriptors en Llengua Catalana (AELC) és una entitat professional, que fou creada l'any 1977, i que aplega escriptores i escriptors en llengua catalana. La major part de la seva actuació es desplega en els distints territoris dels Països Catalans, fet fonamental que reflecteix la seva organització i la composició de la junta directiva. El seu objectiu principal és el de representar i defensar els interessos dels escriptors en llengua catalana en els àmbits professionals i davant dels organismes culturals públics i altres institucions.
L'AELC ha contribuït en la refundació de la Institució de les Lletres Catalanes; ha participat en l'elaboració de la Llei de Propietat Intel·lectual i en el conveni-marc amb els sectors editorials sobre els models de contracte d'edició –en paper i digitals–, ha gestionat la supressió de l'IVA per als escriptors i traductors i manté negociacions amb diversos organismes públics sobre temes fiscals, laborals i de previsió. És membre fundadora de la Federació GALEUSCA d'escriptors en llengua gallega, èuscar i catalana; forma part de la junta directiva del Centro Español de Derechos Reprográficos (CEDRO); és membre de l'European Writers Council (EWC), del Consell Europeu d'Associacions de Traductors Literaris (CEATL), d'International Authors Forum (IAF), i de Culture Action Europe (CAE), entre d'altres.
Els principals objectius de l'AELC són:
* Organitzar un ampli ventall d'activitats dedicades a l'estudi i la reflexió sobre l'ofici d'escriure (conferències, jornades, col·loquis, congressos…), així com a la promoció dels autors i autores. També col·labora amb entitats i organismes per realitzar-ne d'altres.
* Representar els escriptors i les escriptores en llengua catalana davant les diverses institucions públiques i els diferents sectors professionals vinculats a les Lletres.
* Mantenir una presència constant en el món cultural, tant català com estranger. En aquest sentit la seva pàgina web www.escriptors.cat ha esdevingut un referent cultural en contínua actualització.
El web de l'AELC inclou una extensa base de dades de pàgines monogràfiques d'autores i autors, amb una àmplia informació biogràfica, bibliogràfica i literària, sovint facilitada pels mateixos escriptors. També conté un recull d'activitats i notícies i temes d'actualitat professional, així com un aplec de textos d'opinió escrits per membres de l'entitat, i debats periòdics sobre temes professionals i d'actualitat.
Poden ser socis i sòcies de ple dret de l'AELC els escriptors de ficció, els traductors i dramaturgs que hagin publicat en català almenys una obra, així com els guionistes que hagin produït un guió, i també els autors de crítica literària i d'altres estudis de literatura catalana.
L'escriptor Sebastià Portell presideix la Junta Directiva des del 2022. Les anteriors juntes han estat presidides per: Josep Maria Castellet (Catalunya), Josep Maria Llompart (Balears), Joan Fuster i Ortells (País Valencià), Avel·lí Artís-Gener "Tísner” (Catalunya), Jaume Fuster (Catalunya), Francesc Parcerisas (Catalunya), Antònia Vicens (Balears), Jaume Pérez Montaner (País Valencià), Guillem-Jordi Graells (Catalunya) i Bel Olid (Catalunya).

## Premis

L'Associació d'Escriptors en Llengua Catalana atorga periódicament diferents Premis literaris a obres escrites en català per reconèixer la creació en llengua catalana en diferents gèneres literaris.
* Premis Cavall Verd: El Premi Rafel Jaume és per a la millor traducció poètica en català i el Premi Josep M. Llompart premia el millor llibre de poesia en català.
* Premi Jaume Fuster dels Escriptors en Llengua Catalana: premi concedit anualment que distingeix un autor per la trajectòria de la seva obra.
* Premi Aurora Díaz-Plaja: premia el millor article d'anàlisi, estudis o investigacions sobre literatura infantil i juvenil catalana publicat en qualsevol llengua en un mitjà de difusió general o especialitzat, tant en suport paper com digital.
* Premis de la Crítica dels Escriptors Valencians: Es premien els millors llibres d'autors valencians publicats en llengua catalana durant l'any anterior, en les modalitats d'assaig, literatura infantil, literatura juvenil, narrativa, poesia i teatre.
* Concurs "Imagina un amor": Des de 'any 2018 se celebra el concurs literari per a joves de narrativa en llengua catalana de temàtica LGBTI.

### Premis convocats en col·laboració

* Certamen Art Jove de poesia Salvador Iborra: Convocat per l'Associació d'Escriptors en Llengua Catalana, l'Agència Catalana de la Joventut i l'Institut Balear de la Joventut i adreçat a joves escriptors d'entre 18 i 30 anys.
* Premi de Poesia Manel Garcia Grau: Convocat per la Universitat Jaume I de Castelló amb la col·laboració de l'AELC i Perifèric Edicions. El premi es convoca en memòria del poeta i professor castellonenc Manel Garcia Grau (1962-2006).
* Premis de la Crítica Catalana: instituïts l'any 1956 per l'Asociación de Críticos Literarios, s'atorguen a les millors obres de poesia i narrativa publicades l'any anterior en les quatre llengües oficials de l'estat espanyol. Pel que fa a la categoria de llengua catalana, els anys 2002-2023 ha estat l'Associació d'Escriptors en Llengua Catalana l'encarregada de coordinar-los.

## Vegeu també

* Societat Catalana de Ciència-ficció i Fantasia

## Referències

* ↑ «Associació d'Escriptors en Llengua Catalana (AELC)». Gran Enciclopèdia Catalana. Barcelona: Grup Enciclopèdia Catalana [Consulta: 19 desembre 2022].
* ↑ «Els premis de l'AELC». Associació d'Escriptors en Llengua Catalana.

## Enllaços externs

* Associació d'Escriptors en Llengua Catalana - Lloc web oficial